Arras (Nederlands: Atrecht) is die prefektuur (administratiewe hoofstad) van die Noord-Franse département Pas-de-Calais met 'n oppervlak van 11,63 vierkante kilometer en 41 239 inwoners (2012). Arras was oorspronklik 'n Keltiese nedersetting, wat later deur die Romeine tot die garnisoenstad Atrebatum uitgebou is. In die laat-antieke tydperk was Atrebatum 'n belangrike sentrum van die wolbedryf en sedert die 4de eeu ook die setel van 'n biskop. Ná die Frankiese verowering van Gallië het Arras se belangrikheid afgeneem. In die 10de eeu is die stad by die graafskap Vlaandere ingelyf. Arras was die eerste stad in Vlaandere wat 'n vrybrief en ook die reg gekry het om self sy regters te kies. Arras het eeue lank in die Frans-Nederlandse grensgebied gelê, en die stad het verskeie kere onder Franse en Nederlandse heerskappy gekom. Uiteindelik het die Franse argitek Sébastien Le Prestre de Vauban versterkings gebou, wat die Franse gehelp het om Arras definitief by Frankryk in te lyf. Danksy bemiddelaars, wat Pous Eugenius IV en die Konsilie van Basel verteenwoordig het, is in 1435 die Vrede van Arras tussen Frankryk en Boergondië, 'n voormalige bondgenoot van Engeland in die Honderdjarige Oorlog, gesluit.